ANEXA 3  la HCL nr. 

ANEXA                                                                                                   SE APROBĂ
la contractul de delegare                                                                          PRIMAR
a gestiunii prin concesiune                                               DR.ING. GHEORGHE CIUHANDU
SC2007________/__________

CAIET DE SARCINI

pentru delegarea gestiunii prin concesiune a activităţii de  deszăpezire - curăţarea şi transportul  zăpezii de pe căile publice şi menţinerea în funcţiune a acestora pe timp de polei sau de îngheţ, pentru zonele şi cartierele situate în partea de nord a municipiului Timişoara faţă de canalul Bega

CAPITOLUL I

Dispoziţii generale

Art. 1. – (1)  Prezentul caiet de sarcini este întocmit în baza Legii nr. 101/2006 – serviciul de salubrizare a localităţilor, Ordinului nr. 110/2007 al preşedintelui A.N.R.S.C – privind aprobarea regulamentului cadru al serviciului de salubrizare a localităţilor, Ordinului nr. 111/2007 al preşedintelui A.N.R.S.C. – privind aprobarea caietului de sarcini cadru al serviciului de salubrizare a localităţilor şi precizează condiţiile minime în care trebuie să se desfăşoare licitaţia pentru delegarea gestiunii prin concesiune  a activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), pentru zonele şi cartierele situate în partea de nord a municipiului Timişoara faţă de canalul Bega.
(2) Consiliul Local ca autoritate deliberativă are, potrivit legislaţiei în vigoare, obligaţia de a hotărî modul de gestiune a activităţii şi obligaţia de a elabora caietul de sarcini pentru  delegarea gestiunii activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire).
Art. 2. – (1) Caietul de sarcini este anexă la Contractul de delegare a gestiunii activităţii de  curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), pentru zonele şi cartierele situate în partea de nord a municipiului Timişoara faţă de canalul Bega.

CAPITOLUL II

Obiectul concesiunii

 A. Datele de identificare a activităţii de  curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire),  pentru zonele şi cartierele situate în partea de nord a municipiului Timişoara faţă de canalul Bega

Art. 3. - (1) Obiectul delegării gestiunii este activitatea  de  curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), pentru zonele şi cartierele situate în partea de nord a municipiului Timişoara faţă de canalul Bega.

 (2) Operatorul are permisiunea de a desfăşura activităţile de curăţare şi de transport al zăpezii de pe căile publice şi de menţinere în funcţiune a acestora pe timp de polei sau îngheţ, în condiţiile legii, în aria administrativ-teritorială a municipiului Timişoara, situată în partea de nord faţă de canalul Bega.
(3) Căile de circulaţie pe care se asigură curăţarea zăpezii şi gheţii şi care trebuie menţinute în funcţiune pe timp de polei sau îngheţ, sunt prevăzute în anexa nr. 1.
(4) Staţiile mijloacelor de transport în comun la care se asigură deszăpezirea şi transportul zăpezii sunt prevăzute în anexa nr. 2.
(5) Podurile, intersecţiile şi trecerile pietonale aferente pe care se execută lucrări de curăţat manual zăpada şi gheaţa sunt prevăzute în anexa nr. 2a.
 (6) Locaţiile pe care se amplasează recipiente cu materiale antiderapante pentru intervenţii sunt prevăzute în anexa nr. 3.
(7) Lista căilor de circulaţie pe care se efectuează operaţiile de curăţat mecanic zăpada cu utilaje cu lamă, plug tractat şi cu utilaje cu perie sunt prevăzute în anexa nr. 4.
(8) Lista căilor de circulaţie pe care se efectuează combaterea poleiului şi gheţii prin stropire cu soluţie de clorură de calciu şi/sau clorură de sodiu sunt prevăzute în anexa nr. 5.
(9) Lista căilor de circulaţie ce trebuie menţinute în funcţiune prin combaterea poleiului şi a îngheţului sunt cele din anexa nr. 6.
(10) Amplasamentele spaţiilor de depozitare a zăpezii rezultate din activitatea de deszăpezire sunt prevăzute în anexa nr. 7.
(11) Operatorul serviciului de salubrizare va asigura până la data de 1 octombrie întreaga cantitate de materiale antiderapante ce va fi folosită în acţiunea de combatere a poleiului.
(12) Autoritatea concedentă a activităţii  de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), pentru zonele şi cartierele situate în partea de nord a  municipiului Timişoara faţă de canalul Bega, este Consiliul Local al Municipiului Timişoara, cu sediul în localitatea Timişoara, bv. C.D. Loga nr.1, judeţul Timiş.

B. Curăţarea şi transportul zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), pentru zonele şi cartierele situate în partea de nord a municipiului Timişoara faţă de canalul Bega

1.Descrierea activităţilor

Art. 4. – (1) Activitatea de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), pentru zonele şi cartierele situate în partea de nord a municipiului Timişoara faţă de canalul Bega, constă în executarea unor lucrări specifice sezonului de iarnă şi se desfăşoară de regulă în perioada 15 noiembrie şi 15 martie. 
 (2)Curăţarea zăpezii/gheţii este operaţiunea de îndepărtare a stratului de zăpadă sau de gheaţă depus pe suprafaţa carosabilă şi pietonală, în scopul asigurării deplasării vehiculelor şi pietonilor în condiţii de siguranţă. 
 (3) Pentru realizarea acestui complex de lucrări se folosesc mijloace mecanice specializate sau forţă de muncă umană.
(4) Operatorul de servicii va avea experienţă în domeniu şi va fi dotat cu utilaje specifice performante. Toate utilajele de deszăpezire trebuie să fie dotate cu mijloace moderne de comunicare (staţii de emisie – recepţie/receptoare telefonie mobilă).
(5) Căile de circulaţie pe care se asigură curăţarea zăpezii şi gheţii şi care trebuie menţinute în funcţiune pe timp de polei sau îngheţ, sunt prevăzute în anexa nr. 1.
Art. 5. – (1) Activitatea se execută ziua sau noaptea, în funcţie de necesitate şi are ca scop menţinerea în stare practicabilă a arterelor de circulaţie şi cuprinde următorul ciclu de operaţii:
a)	curăţat manual zăpadă şi gheaţă;
b)	curăţat mecanic zăpadă cu utilaj cu lamă, cu plug tractat şi cu utilaj cu perie;
c)	încărcat manual şi transportat zăpadă şi gheaţă;
d)	încărcat mecanic şi transportat zăpadă şi gheaţă;
e)	împrăştiat mecanic materiale antiderapante;
f)	împrăştiat manual materiale antiderapante;
g)	combaterea poleiului şi gheţii prin stropire cu clorură de calciu şi soluţie de clorură de sodiu;
h)	curăţarea gurilor de scurgere. 

1.2.Condiţii tehnice

1.2.1.Curăţatul şi transportul zăpezii

1.2.1.1. Curăţatul manual al zăpezii şi gheţii

Art. 6. - (1) Activitatea se execută ziua sau noaptea, în funcţie de necesitate. Prestaţia constă în strângerea zăpezii sau gheţii în grămezi, la bordura carosabilului, la distanţă de 10-15 m în zone unde nu se stânjeneşte circulaţia auto sau pietonală şi nu sunt afectate utilităţile domeniului public.
(2) Curăţarea manuală a gheţii se execută prin spargere sau tăiere, cu dispozitive şi scule speciale.
Curăţarea manuală a zăpezii afânate se face cu mături de nuiele, lopeţi de lemn sau plastic cu lăţimea cuprinsă  între 0,4 – 0,5 m, iar lăţimea lopeţii de fier este cea normală. Activitatea de curăţare manuală a zăpezii şi gheţii se efectuează pe podurile, intersecţiile, trecerile pietonale prevăzute în anexa 2a şi în staţiile mijloacelor de transport în comun prevăzute în anexa 2 la prezentul Caiet de sarcini. 
Unitatea de măsură este 1000 mp.
 (3) În vederea intervenţiei imediate pentru combaterea poleiului şi a gheţii pe poduri, în intersecţii şi la trecerile de pietoni, se vor amplasa, recipiente din metal sau material plastic cu capacitatea cuprinsă între 0,2- 0,5mc cu material antiderapant ( amestec clorură de sodiu şi nisip sau şplit) pe locaţiile prevăzute în anexa 3 la prezentul Caiet de sarcini.

1.2.1.2. Curăţat mecanic zăpadă cu utilaje cu lamă, cu plug tractat şi cu utilaje cu perie

Art.7. Activitatea de curăţare mecanică a căilor publice de zăpadă cu utilaje cu lamă, cu pluguri tractate şi cu perie se execută când stratul de zăpadă depăşeşte grosimea de 5 cm. Activitatea se execută prin treceri succesive, începând de la axul drumului spre bordura carosabilului, până la îndepărtarea în totalitatea a stratului de zăpadă.
 Lăţimea medie efectivă de curăţare mecanică a zăpezii cu utilaje cu lamă, cu plug tractat şi cu utilaje cu perie este de 2,5 m la o singură trecere. 
Activitatea se desfăşoară ziua sau noaptea în funcţie de necesităţi. Activitatea se va realiza cu utilaje specifice de deszăpezire, care vor fi permanent în stare de funcţionare pentru a interveni imediat în situaţia în care se impune. Activitatea se efectuează pe străzile prevăzute în anexa 4 la prezentul Caiet de sarcini. 
Unitatea de măsură este 1000 mp.

1.2.1.3. Încărcat manual şi transportat zăpadă şi gheaţă

Art. 8. – (1) Activitatea de încărcat manual şi transportat zăpadă şi gheaţă constă în umplerea manuală a mijloacelor de transport,  cu zăpada şi gheaţa rezultate din curăţarea căilor publice. 
(2) Încărcatul manual se realizează cu uneltele specifice iar pentru transportul zăpezii şi gheţii se vor utiliza autovehicule speciale de capacităţi diferite, funcţie de volumul de zăpadă şi gheaţă  rezultat din curăţarea căilor publice. 
Depozitarea zăpezii rezultate se face pe amplasamentele cuprinse în anexa nr. 7.
Unitatea de măsură este 1mc.

1.2.1.4. Încărcat mecanic şi transportat zăpadă şi gheaţă

Art.9. –  (1) Încărcatul mecanic se realizează cu utilaje specifice iar pentru transportul zăpezii şi gheţii se vor utiliza autovehicule speciale, de capacităţi diferite, funcţie de volumul de zăpadă şi gheaţă rezultat din curăţarea căilor publice. 
(2) Depozitarea zăpezii şi gheţii rezultate în urma curăţării căilor publice se va face pe amplasamentele cuprinse în anexa nr. 7.
Unitatea de măsură este 1mc.
Încărcarea, transportul, descărcarea şi depozitarea zăpezii şi a gheţii trebuie să se realizeze în maximum 12 ore de la terminarea activităţii de deszăpezire.
(3) Transportul, descărcarea şi depozitarea zăpezii şi a gheţii formate pe carosabil se realizează concomitent cu operaţia de deszăpezire.

1.2.2.Combaterea poleiului şi gheţii 

Art.10. – (1) Combaterea poleiului se face utilizând atât materiale antiderapante, cât şi fondanţi chimici în amestecuri omogene, iar împrăştierea acestora se realizează cât mai uniform pe suprafaţa părţii carosabile.
(2). Împrăştierea  substanţelor chimice, în cazul în care prognoza meteorologică sau mijloacele de detectare  locale indică posibilitatea apariţiei poleiului, a gheţii şi în perioada în care se înregistrează variaţii de temperatură care conduc la topirea zăpezii/gheţii urmată în perioada imediat următoare de îngheţ, se realizează în maximum 3 ore de la avertizare.
(3) Utilizarea clorurii de sodiu numai în amestec cu inhibitori de coroziune se utilizează în cazul în care temperatura nu scade sub -100C. Pentru temperaturi mai scăzute se va utiliza clorura de calciu sau alte substanţe chimice care au grad de coroziune redusă.
(4) Utilizarea clorurii de sodiu fără ca aceasta să fie amestecată cu inhibitori de coroziune sau cu nisip ori alte materiale care prin acţiunea de împrăştiere pot produce  deteriorări prin acţiunea abrazivă sau prin lovire  şi/sau înfundare a canalizării stradale este interzisă.
(5) Substanţele utilizate pentru prevenirea depunerii zăpezii, îngheţului şi pentru combaterea poleiului vor fi aprobate de autoritatea administraţiei publice locale.
 (6) Operatorul îşi va asigura din timp, până cel târziu la data de 1 octombrie a fiecărui an, stocurile de materiale necesare pentru desfăşurarea în bune condiţii a activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ şi va transmite până la data de 05 octombrie  situaţia acestora  Primăriei municipiului Timişoara – Serviciului Salubrizare. 

Art.11. Combaterea poleiului şi a gheţii se face cu următoarele materiale antiderapante:
	a) cu nisip;
b) cu amestec de clorură de sodiu şi nisip;
c) cu soluţie de clorură de calciu;
d) cu soluţie de clorură de sodiu;
e) cu şplit cu granulaţie cuprinsă între 0,5 - 0,7 mm.
Lista căilor de circulaţie care trebuie menţinute în funcţiune prin combaterea poleiului şi a îngheţului este prezentată în anexa nr. 6.

1.2.2.1.Împrăştiat mecanic materiale antiderapante

Art.12. Activitatea se desfăşoară ziua şi noaptea şi se va realiza pe principalele artere de circulaţie (anexa 6),  pe podurile ce traversează canalul Bega, în principalele intersecţii şi treceri pietonale (anexa 2a), inclusiv pe traseele mijloacelor de transport în comun şi în alte locuri publice.
 Unitatea de măsură este 1000 mp.

1.2.2.2.  Împrăştiat manual materiale antiderapante din autovehicul

Art.13.  Împrăştiatul manual al materialelor antiderapante din autovehicul se realizează pe străzile laterale celor principale, în zonele de blocuri de locuinţe, pe străzile înguste, unde nu se poate efectua activitatea de împrăştiat mecanic materiale antiderapante. Activitatea, se desfăşoară în situaţii urgente şi pe poduri şi  intersecţii, anexa nr. 2a, pe traseele mijloacelor de transport în comun, precum şi în staţiile mijloacelor de transport cuprinse în anexa nr.2, pentru restabilirea şi desfăşurarea în condiţii normale a circulaţiei auto şi pietonală. 
Materialele antiderapante care se folosesc la împrăştiatul manual sunt clorură de sodiu în amestec cu nisip sau şplit.
Unitatea de măsură este 1000 mp.

1.2.2.3.Combaterea poleiului şi gheţii prin stropire cu clorură de calciu şi soluţie de clorură de sodiu

Art.14.  Activitatea de combatere a poleiului şi gheţii prin stropire cu soluţie de clorură de calciu sau cu soluţie de clorură de sodiu se realizează cu utilaje specializate. Lăţimea efectivă de stropire cu soluţie de clorură de calciu sau cu soluţie de clorură de sodiu este de 2m.  Activitatea se va desfăşura pe străzile prevăzute în anexa 5 la prezentul Caiet de sarcini.
Unitatea de măsură este 1000 mp.

1.2.3. Curăţarea gurilor de scurgere 
 
  Art. 15 .Operatorul va curăţa de zăpadă şi gheaţă gurile de scurgere din reţeaua de canalizare, pentru a se asigura scurgerea apei rezultate în urma topirii zăpezii.
 
2.	Programul prestaţiei

Art. 16. – (1) Programul prestaţiei va fi elaborat pentru căile de circulaţie prevăzute în anexa nr. 1 la prezentul Caiet de sarcini.
 (2) Operatorul care prestează activitatea de curăţare şi transportul zăpezii îşi va organiza sistemul de informare şi control atât asupra stării drumurilor cât şi în ce priveşte modul de pregătire şi acţionare pe timp de iarnă.
(3) Pentru asigurarea circulaţiei rutiere şi pietonale în condiţii de siguranţă în timpul iernii, operatorul va întocmi anual un Program de acţiune comun cu autorităţile administraţiei publice locale, până la data de 1  octombrie, pentru acţiunile necesare privind deszăpezirea, prevenirea şi combaterea poleiului, care va cuprinde măsuri:
a) pregătitoare;
b) de prevenire a înzăpezirii şi măsuri de deszăpezire;
c) de prevenire şi combatere a poleiului.
Autoritatea administraţiei publice locale împreună cu operatorul vor lua măsurile de organizare a  intervenţiilor pe timp de iarnă, care constau în:
a) stabilirea nivelurilor de prioritate de intervenţie pe străzile din cadrul localităţii şi dotarea necesară deszăpezirii pe timp de iarnă;
b) organizarea unităţilor operative de acţiune;
c) întocmirea Planului operativ;
d) elaborarea Programului pregătirilor pentru iarnă.
(4) Planul operativ de acţiune în timpul iernii va cuprinde:
a)	centralizatorul materialelor chimice şi antiderapante, al carburanţilor şi lubrifianţilor;
b)	centralizatorul utilajelor şi mijloacelor de deszăpezire şi transport necesare; 
c)	lista străzilor şi tronsoanelor de străzi pe care se va acţiona ;
d)	lista străzilor şi tronsoanelor de străzi pe care se va acţiona cu prioritate;
e)	lista mijloacelor de comunicare;
f)	lista persoanelor responsabile, cu adresa şi numerele de telefon de la serviciu şi de acasă;
g)	inventarul gospodăresc şi al echipamentelor de protecţie;
h)	dispunerea spaţiilor pentru adunarea şi odihna personalului.

Art. 17. (1) Operatorul serviciului de salubrizare va avea convenţii încheiate cu Administraţia Naţională de Meteorologie, pentru a cunoaşte prognoza pentru următoarele 3 zile privind evoluţia temperaturii nocturne şi diurne şi a cantităţilor de precipitaţii sub formă de zăpadă.
(2) În funcţie de prognoza meteorologică primită, operatorul va acţiona preventiv pentru preîntâmpinarea depunerii stratului de zăpadă şi a formării poleiului.
(3)  În cazul depunerii stratului de zăpadă şi formării gheţii, arterele de circulaţie a mijloacelor de transport în comun, spaţiile destinate traversării pietonale a străzilor, trotuarele din dreptul staţiilor mijloacelor de transport în comun, respectiv refugiile de pietoni ale staţiilor de tramvai, căile de acces la instituţiile publice şi unităţile de alimentaţie publică trebuie să fie practicabile în termen de maximum 4 ore de la încetarea ninsorii.
În cazul unor ninsori abundente sau care au o durată de timp mai mare de 12 ore se va interveni cu utilajele de deszăpezire pentru degajarea cu prioritate a străzilor pe care circulă mijloacele de transport în comun.
Acţiunea de deszăpezire trebuie să continue până la degajarea tuturor străzilor şi aleilor din cadrul localităţii.
(4)  La nevoie va fi asigurată funcţionarea fără întrerupere a utilajelor de deszăpezire prin organizarea activităţii pe schimburi.
Odată cu îndepărtarea zăpezii de pe drumul public se vor degaja atât rigolele, cât şi gurile de scurgere, astfel încât în urma topirii zăpezii apa rezultată să se scurgă în sistemul de canalizare.
(5)  Operatorul serviciilor trebuie să fie integral pregătit de intervenţie directă (utilaje, materiale, forţă de muncă, programe de lucru) până cel târziu în data de 1 octombrie a fiecărui an. Dotarea cu utilaje să acopere întreaga gamă de lucrări ce urmează a fi executate conform programului aprobat.
(6)  Confirmarea prestaţiei de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire) se va face conform Jurnalului de activitate pe timp de iarnă, întocmit de operator şi confirmat de concedent.

     3. Condiţii de calitate 

Art. 18. – (1) Domeniul public (căile publice) pentru care se contractează această activitate se consideră deszăpezit şi menţinut în stare de funcţiune prin efectuarea, cu o frecvenţă adecvată în acest scop, a operaţiilor prevăzute la art. 5 alin. (1).
 (2) Prestarea activităţii de curăţare şi transport al zăpezii de pe căile publice şi menţinerea în funcţiune a acestora pe timp de polei sau de îngheţ se vor executa astfel încât să se realizeze:
a) continuitatea activităţii pe toată durata sezonului rece, indiferent de condiţiile meteo, cu respectarea prevederilor contractuale;
b) corectarea şi adaptarea regimului de prestare a activităţii la cerinţele beneficiarilor;
c) controlul calităţii serviciului prestat;
d) respectarea instrucţiunilor/procedurilor interne de prestare a activităţii;
e) ţinerea la zi a documentelor cu privire la prestarea serviciului;
f) respectarea regulamentului serviciului de salubrizare aprobat de autoritatea administraţiei publice locale, în condiţiile legii;
g) prestarea activităţii pe baza principiilor de eficienţă economică, având ca obiectiv reducerea costurilor de prestare a serviciului;
h) asigurarea capacităţii de curăţare manuală şi mecanizată a tuturor căilor publice, pentru prestarea serviciului în întreaga arie administrativ teritorială încredinţată;
i) asigurarea capacităţilor de încărcare şi transport al zăpezii în vederea descărcării  în locurile care au fost autorizate în acest scop;
j) asigurarea  utilajelor şi a întregii cantităţi de material antiderapant necesare combaterii poleiului de pe căile publice;
k) reînnoirea parcului auto, în vederea creşterii eficienţei în exploatare a acestuia, încadrării în normele naţionale privind emisiile poluante şi asigurarea unui serviciu de calitate;
l) îndeplinirea indicatorilor de calitate a prestării activităţii, specificaţi în  regulamentul serviciului de salubrizare;
m) asigurarea, pe toată durata de executare a activităţii, de personal calificat şi în număr suficient.

3.1 Dotări cu personal – utilaje 

Art. 19. – Operatorul îşi va dimensiona personalul, parcul de autospeciale, utilajele şi  echipamentele pentru prestarea activităţii, în funcţie de volumul de lucrări, având în vedere ca suprafeţele domeniului public, cuprinse în programul de prestaţie, să fie deszăpezite şi menţinute în stare de funcţiune prin efectuarea tuturor lucrărilor descrise la cap. II B. punctul 1.

 3.2 Tehnologii

Art. 20. – Operatorul va prezenta în documentaţia de ofertă, concepţia proprie, în detaliu, privind modalitatea de organizare şi funcţionare a activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ, propunând traseele de lucru pentru toate fazele de intervenţie, cu referire la utilajele din dotare folosite, la modul de asigurare a coeficientului de utilizare a acestora, facilităţile oferite etc. 

 3.3.  Verificări, recepţii, garanţii

Art. 21.- (1) Evidenţa activităţii privind combaterea poleiului şi deszăpezirii străzilor din localitate pe timp de iarnă se va ţine de către operator într-un registru special întocmit pentru această activitate şi denumit  „Jurnal de activitate pe timp de iarnă”.
(2) Jurnalul de activitate pe timp de iarnă, semnat de reprezentantul împuternicit al autorităţii administraţiei publice locale, constituie documentul primar de bază pentru verificarea activităţii şi decontarea lucrărilor efectuate.
(3) În cadrul jurnalului se vor trece cel puţin următoarele:
a)	numele şi prenumele dispecerului;
b)	data şi ora de începere a acţiunii pe fiecare utilaj/echipă în parte;
c)	data şi ora de terminare a acţiunii pe fiecare utilaj/echipă în parte;
d)	străzile pe care s-a acţionat;
e)	activitatea prestată;
f)	forţa de muncă utilizată;
g)	utilajele/echipele care au acţionat;
h)	materialele utilizate şi cantitatea acestora;
i)	temperatura exterioară;
j)	condiţiile hidrometeorologice;
k)	grosimea stratului de zăpadă conform datelor primite de la Administraţia Naţională de Meteorologie;
l)	semnătura dispecerului;
m)	semnătura reprezentantului împuternicit al beneficiarului.
(4) Jurnalul de activitate pe timp de iarnă va fi întocmit în două exemplare, dintre care unul pentru beneficiar.
Art. 22–(1) Concedentul va verifica permanent modul de efectuare a prestaţiei de către operator, precum şi volumul de lucrări prestate.
    (2) Decadal, operatorul va întocmi, pe baza jurnalului de activitate pe timp de iarnă, situaţia de lucrări cantitativă şi valoric şi o va prezenta beneficiarului în vederea efectuării plăţii.
    (3) Operatorul răspunde de buna desfăşurare a prestaţiei şi pecuniar de  calitatea şi cantităţile stabilite prin programele de prestaţie.
    (4) Operatorul va completa şi va semna formularul de ofertă cu tarifele pentru activitatea de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ.
Art. 23. Concedentul poate modifica programul de prestaţii în funcţie de condiţiile noi apărute şi de sursele financiare alocate prin bugetul local sau atrase din alte surse cu înştiinţarea  prealabilă a concesionarului în termen de 30 de zile.

4.  Condiţii financiare de execuţie a lucrărilor

Art.24. – (1)  Operatorul serviciilor va încasa lunar de la concedent, în baza contractului de concesiune, contravaloarea lucrărilor prestate şi  confirmate de reprezentantul împuternicit de concedent  prin Jurnalul de activitate pe timp de iarnă.
(2)  Tarifele pentru materiale se vor alege de către operator şi vor fi cele mai avantajoase din minimum 3 oferte care vor fi prezentate concedentului înaintea selectării ofertelor, până în data de 1 septembrie a fiecărui an.

CAPITOLUL III

Condiţii de exploatare a  activităţii de  curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire)  pentru zonele şi cartierele situate în partea de nord a municipiului Timişoara faţă de canalul Bega 

A. Condiţii tehnice
   
Art.25 – (1) Activitatea  de  curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), pentru zonele şi cartierele situate în partea de nord a municipiului Timişoara faţă de canalul Bega, trebuie să asigure prestarea activităţii, în regim de continuitate, pentru întreaga comunitate din aria de autorizare, cu respectarea condiţiilor tehnice şi de calitate specifice.
(2) Operatorul va asigura permanent serviciului de specialitate din cadrul Primăriei municipiului Timişoara, un autoturism pentru controlul prestaţiilor. 

B. Obiective de exploatare
    
Art.26 – (1) Obiectivele pe care trebuie să le atingă activitatea de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), care face obiectul concesiunii sunt următoarele:
•	asigurarea îndepărtării imediate a zăpezii de pe căile publice ;
•	menţinerea căilor publice în funcţiune pe timp de polei şi îngheţ;
•	utilizarea pentru prevenirea şi combaterea poleiului şi îngheţului de materiale antiderapante ecologice care să nu afecteze mediul, suprafaţa carosabilului;
•	desfăşurarea activităţii în condiţii de eficienţă şi eficacitate;
•	desfăşurarea activităţii de deszăpezire a zonelor şi cartierelor situate în partea de nord a municipiului Timişoara faţă de canalul Bega prin antrenarea şi participarea populaţiei, agenţilor economici, a instituţiilor şi altor organizaţii.

Operatorul  are obligaţia să anunţe prin posturile de radio locale starea străzilor, locurilor în care traficul este îngreunat ca urmare a lucrărilor de curăţare şi transport al zăpezii, străzile pe care s-a format poleiul, precum şi orice alte informaţii legate de activitatea de deszăpezire sau de combatere a poleiului, necesare asigurării unei circulaţii în siguranţă a pietonilor, a mijloacelor de transport în comun, a autovehiculelor care asigură aprovizionarea şi a celorlalte autovehicule.
	
   C. Obiective de ordin economic
    
Art.27 - (1) Activitatea de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), se va organiza şi va funcţiona având în vedere să se realizeze un raport calitate/cost cât mai bun pentru perioada de derulare a contractului de concesiune şi un echilibru între riscurile şi beneficiile asumate prin contract.
(2) Structura şi nivelul tarifelor practicate vor reflecta costul efectiv al prestaţiei şi vor fi în conformitate cu prevederile legale.
   
D. Obiective de mediu
   
Art. 28- (1) Pe perioada derulării contractului de concesiune se vor respecta condiţiile impuse de avizul/autorizaţia de mediu emisă de Agenţia pentru Protecţia Mediului Timiş.
(2) Pe toata perioada derulării contractului de concesiune, operatorul va implementa condiţionările ce se stabilesc prin acte normative emise de autorităţile de mediu competente conform programelor de conformare la cerinţele de mediu.
(3) Operatorul răspunde de activităţile prestate în faţa organelor abilitate şi are obligaţia de a lua măsurile necesare protejării mediului ambiant pe toată perioada derulării contractului de concesiune.
       
CAPITOLUL IV

Sarcinile autorităţilor administraţiei publice locale şi ale operatorilor în domeniul investiţiilor
 
Art.29 (1)  Investiţiile pentru modernizarea şi dezvoltarea activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), cad exclusiv în sarcina operatorului.
Operatorul va prezenta concepţia proprie de modernizare şi dezvoltarea a activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire) şi va prezenta un program concret în acest sens.
 (2) Investiţiile care se realizează din fonduri proprii ale investitorilor rămân în proprietatea operatorului de servicii publice de salubrizare.
    
CAPITOLUL V

Clauze financiare şi de asigurări

Art. 30. (1) Operatorul va prezenta acte doveditoare privind capabilitatea financiară de a susţine programul de investiţii prezentat.
(2) Programul de investiţii va prezenta sursa de finanţare pentru utilajele, instalaţiile, echipamentele şi dotările necesare asigurării unei bune funcţionări a activităţi.

CAPITOLUL VI

Obligaţiile privind protecţia mediului

 Art. 31. Pe toată durata contractului de delegare a gestiunii serviciului public, concesionarul va implementa măsurile şi sarcinile stabilite prin acte normative emise de autorităţile de mediu competente în baza unor programe de conformare la cerinţele de mediu. Operatorul are obligaţia de a lua măsurile necesare asigurării protecţiei mediului pe perioada derulării contractului de concesiune respectiv, pe perioada de prestare a activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire). 
   
CAPITOLUL VII

Durata concesiunii

 Art.32. (1) Curăţarea şi transportul zăpezii de pe căile publice şi menţinerea în funcţiune a acestora pe timp de polei sau de îngheţ ( deszăpezire ), pentru zonele şi cartierele situate în partea de nord a municipiului Timişoara faţă de canalul Bega se concesionează pe o perioadă  de 6 ani.
.
CAPITOLUL VIII

Redevenţa

 Art. 33. - (1) Redevenţa este de minim 1,5% din valoarea facturilor încasate de operator pentru serviciile prestate anual în zonele şi cartierele situate în partea de nord a  municipiului Timişoara faţă de canalul Bega.
(2) Plata redevenţei se face prin Ordin de Plată în contul concedentului deschis la Trezoreria municipiului Timişoara şi care va fi prevăzut în contractul de delegare a gestiunii prin concesiune. Redevenţa se va plăti trimestrial până la sfârşitul  primei luni din trimestrul următor.
(3) Pentru neplata redevenţei la termenul stabilit concedentul va percepe penalităţi de întârziere în conformitate cu legislaţia în vigoare privind creanţele bugetare, urmând ca la sfârşitul anului să se facă regularizarea acesteia.   

CAPITOLUL IX

Cuantumul garanţiilor datorate de operator

 Art.34.  În termen de 90 de zile de la data încheierii contractului de concesiune, concesionarul se obliga să depună cu titlu de garanţie o sumă fixă reprezentând o cotă parte din suma obligaţiei de plată către concedent, stabilită de acesta şi datorată pentru primul an de activitate; garanţia se depune de concesionar la o bancă comercială care are sediul sau filiale în localitatea Timişoara, într-un cont purtător de dobândă din care concedentul va putea preleva penalităţile datorate de concesionar.
Această sumă cu titlu de garanţie va fi la nivelul redevenţei trimestriale, dar nu mai puţin de 1700 lei
Art.35.  (1) Pentru participarea la licitaţie se fixează o garanţie în valoare de 50.000 lei.

CAPITOLUL X

Clauze referitoare la încetarea delegării de gestiune

 Art. 36. (1) - Încetarea delegării de gestiune prin concesiune se face în următoarele situaţii:
    a) în cazul în care operatorului i se retrage autorizaţia de funcţionare sau aceasta nu este prelungită după expirarea termenului;
    b) la expirarea duratei stabilite prin contractul de concesiune, dacă părţile nu convin, în scris, prelungirea acestuia, în condiţiile legii;
    c) în cazul în care interesul naţional sau local o impune, prin denunţarea unilaterală de către concedent, cu plata unei despăgubiri juste şi prealabile în sarcina concedentului;
    d) în cazul nerespectării obligaţiilor contractuale de către concesionar, prin reziliere, cu plata unei despăgubiri în sarcina concesionarului;
    e) în cazul nerespectării obligaţiilor contractuale de către concedent, prin reziliere, cu plata unei despăgubiri în sarcina concedentului;
    f) la dispariţia, dintr-o cauză de forţa majoră, a bunului concesionat sau în cazul imposibilităţii obiective a concesionarului de a-l exploata, prin renunţare, fără plata unei despăgubiri;
    g) în cazul în care interesul naţional o impune, prin răscumpărarea unei concesiuni, care se poate face prin act administrativ al organului care a aprobat concesionarea, la propunerea concedentului; în acest caz se va întocmi o documentaţie tehnico-economică în care se va stabili preţul răscumpărării. În aceasta situaţie de încetare a concesiunii nu se percep daune;
    h) în cazul în care concesionarul nu deţine autorizaţiile legale sau când acestea ori licenţa sunt retrase.

CAPITOLUL XI

Dispoziţii finale

Art. 37. - (1) La licitaţiile organizate pentru concesionarea serviciului public de salubrizare – activitatea de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), pentru zonele şi cartierele situate în partea de nord a municipiului Timişoara faţă de canalul Bega, pot participa numai operatori atestaţi de către A.N.R.S.C. – Autoritatea Naţională de Reglementare a Serviciilor de Gospodărie Comunală.
(2) Ofertantul va prezenta copia de pe licenţa clasa I emisă de A.N.R.S.C, prin care dovedeşte că este atestat de autoritatea competenta.
Art.38. - (1) Condiţiile prevăzute în caietul de sarcini sunt minimale pentru desfăşurarea licitaţiei pentru concesionarea activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ ( deszăpezire ), pentru zonele şi cartierele situate în partea de nord a municipiului Timişoara faţă de canalul Bega.
(2) Ofertanţii pot oferi şi alte condiţii preconizate a fi favorabile unei bune desfăşurări a activităţii acestui serviciu.

DIRECTOR  DIRECŢIA  EDILITARĂ			ŞEF  SERVICIU  SALUBRIZARE
         DUMITRU  ANDOR					            ADRIAN  PUŞCAŞ

ÎNTOCMIT
MARINELA TOPOR

GEORGETA BĂDICU

CRINA DIANA COMAN